## Pravilnik o vodama iz krša i stolnim vodama

### NN 56/2008 (19.5.2008.), Pravilnik o vodama iz krša i stolnim vodama

# MINISTARSTVO POLJOPRIVREDE, RIBARSTVA I RURALNOG RAZVOJA

**1938**

Na temelju članka 15. stavka 1. podstavka 1., članka 17. stavka 3. i članka 94.
stavka 2. i 3. Zakona o hrani (»Narodne novine«, br. 46/07), ministar
poljoprivrede, ribarstva i ruralnog razvoja donosi

## PRAVILNIK

### O VODAMA IZ KRŠA I STOLNIM VODAMA

I. OPĆE ODREDBE

*Predmet Pravilnika*
Članak 1.

Ovim se Pravilnikom propisuju zahtjevi kakvoće kojima u proizvodnji i stavljanju
na tržište moraju udovoljavati vode iz krša i stolne vode, a odnose se na:
– fizikalna, kemijska, fizikalno-kemijska i senzorna svojstva te sastav;
– tehnološke postupke koji se mogu primjenjivati u proizvodnji;
– analitičke metode radi kontrole kakvoće;
– dodatne zahtjeve označavanja;
– mikrobiološke kriterije.
Ovim se Pravilnikom propisuje postupak koji je potrebno provesti prije
stavljanja vode iz krša na tržište.

*Značenje pojmova*
Članak 2.

U smislu ovoga Pravilnika pojedini pojmovi imaju sljedeće značenje:
1. »Voda iz krša« je voda niske mineralizacije koja je namijenjena za prehranu
ljudi, potječe iz krških vodonosnika, a zahvaća se iz izvora;
2. »Stolna voda« je voda koja se proizvodi od vode za piće i/ili prirodne
mineralne i/ili prirodne izvorske vode i/ili vode iz krša uz dodatak jedne ili
više dopuštenih tvari iz stavka članka 27. stavka 3. ovoga Pravilnika, a u svrhu
poboljšanja senzornih svojstava;
3. »Izvor« predstavlja prirodno pojavljivanje podzemne vode na površini ili
zahvat podzemne vode iz bušenog zdenca;
4. »Vodonosnik« je podpovršinski sloj ili slojevi stijena ili drugih geoloških
naslaga dovoljne poroznosti i propusnosti da omogućava znatan protok podzemne
vode ili zahvaćanje znatnih količina podzemne vode;
5. »Krški vodonosnik« je vodonosnik formiran procesom okršavanja u karbonatnim
naslagama na području krša, a odlikuje se pukotinsko-kavernoznom poroznošću,
velikim brzinama toka podzemne vode i malom mogućnošću samopročišćavanja;
6. »Izdašnost izvora« predstavlja maksimalnu izdašnost izvora utvrđenu na
temelju ispitivanja u sušnom razdoblju.

*Stavljanje vode iz krša na tržište*
Članak 3.

Na tržište Republike Hrvatske pod nazivom »voda iz krša« može se stavljati samo
voda za koju je proveden postupak priznavanja vode iz krša sukladno ovom
Pravilniku i izdano rješenje o priznavanju.
Postupak priznavanja provodi Povjerenstvo za priznavanje voda iz krša (u
daljnjem tekstu: Povjerenstvo), koje se osniva u Ministarstvu poljoprivrede,
ribarstva i ruralnog razvoja (u daljnjem tekstu: Ministarstvo), a imenuje ga
ministar poljoprivrede, ribarstva i ruralnog razvoja (u daljnjem tekstu:
ministar).
Povjerenstvo iz stavka 2. ovoga članka sastavljeno je od stalnih članova koji su
stručnjaci za kakvoću vode, tehnologiju voda, mikrobiologiju, hidrogeologiju i
hidrograđevinu te predstavnika Ministarstava.

*Stavljanje stolne vode na tržište*
Članak 4.

Na tržište Republike Hrvatske pod nazivom »stolna voda« može se stavljati samo
voda koja je upisana u evidenciju stolnih voda koju vodi Ministarstvo.

*Označavanje vode iz krša i stolne vode*
Članak 5.

Na označavanje vode iz krša i stolne vode primjenjuju se odredbe Pravilnika o
označavanju, reklamiranju i prezentiranju hrane (»Narodne novine« br. 41/08), te
odredbe ovoga Pravilnika koje se odnose na označavanje.

II. POSEBNE ODREDBE

**1. VODA IZ KRŠA

*1. Zahtjevi za vodu iz krša***
Članak 6.

Voda iz krša mora udovoljavati sljedećim zahtjevima:
a) fizikalnim, kemijskim i fizikalno-kemijskim zahtjevima propisanim ovim
Pravilnikom;
b) mikrobiološkim zahtjevima propisanim člankom 10. i 11. ovoga Pravilnika;
c) korištenja vode iz izvora propisanim člankom 12. do 15. ovoga Pravilnika;
d) da nije bila podvrgnuta niti jednoj obradi osim onih iz članka 8. ovoga
Pravilnika.
Voda iz krša na izvoru može sadržavati sporadično povećan broj mikroorganizama
kao prirodno stanje krša, te se preventivno prije stavljanja u ambalažu mora
podvrgnuti tehnološkom postupku obrade koji je prethodno odobren od strane
Povjerenstva iz članka 3. stavka 2. ovoga Pravilnika.
Svojstva vode iz krša moraju biti procijenjena sa sljedećih stajališta:
– geološkog i hidrogeološkog;
– fizikalnog, kemijskog i fizikalno-kemijskog;
– mikrobiološkog.
Sastav, temperatura i druga bitna svojstva vode iz krša moraju ostati stabilna
unutar granica prirodne fluktuacije, a na njih posebice ne smiju utjecati moguće
oscilacije izdašnosti izvora odnosno protoka vode na izvoru.
Odstupanje od prosječnih godišnjih vrijednosti karakterističnih sastojaka
navedenih na etiketi može iznositi najviše ± 20%.

*Sastojci vode iz krša*
Članak 7.

Sastojci vode iz krša propisani su u Tablici 1. do 5. Dodatka 1. koji je tiskan
uz ovaj Pravilnik i njegov je sastavni dio.
Popis sastojaka koji mogu biti prirodno prisutni u vodi iz krša i njihove
najveće dopuštene koncentracije koje ako se prijeđu mogu predstavljati rizik za
zdravlje ljudi propisane su u Tablici 6. Dodatka 2. koji je tiskan uz ovaj
Pravilnik i njegov je sastavni dio.
Sastojci iz stavka 2. ovoga članka ne smiju biti rezultat onečišćenja na izvoru.
Sastojci iz stavka 2. ovoga članka moraju udovoljavati odredbama Tablice 6.
Dodatka 2. ovoga Pravilnika u vrijeme punjenja vode u ambalažu i na tržištu.

***2. Tehnološki postupci obrade vode iz krša***

*Dopušteni tehnološki postupci*
Članak 8.

Voda iz krša u stanju na izvoru ne smiju biti podvrgnuta bilo kakvoj obradi
odnosno tehnološkom postupku koji nije prethodno odobren od strane Povjerenstva,
osim uvođenju ugljik dioksida (CO2) u skladu s odredbama ovoga Pravilnika.
Dozvoljeno je miješanje vode iz više izvora istog izvorišnog područja uz uvjet
da svaki izvor udovoljava odredbama ovoga Pravilnika.

*Postupak obrade vode zrakom obogaćenim ozonom*
Članak 9.

U slučaju primjene postupka obrade vode iz krša sa zrakom obogaćenim ozonom
sukladno članku 8. ovoga Pravilnika obrada ne smije dovesti do stvaranja
ostataka koncentracija većih od najvećih dopuštenih koncentracija propisanih u
Tablici 7. Dodatka 3. koji je tiskan uz ovaj Pravilnik i njegov je sastavni dio
ili do stvaranja ostataka koji mogu biti opasni po zdravlje ljudi.

***3. Mikrobiološki kriteriji za vodu iz krša***

Članak 10.

Broj živih mikroorganizama u vodi iz krša podrazumijeva relativno konstantan
broj mikroorganizama u vodi iz krša na izvoru prije bilo kakvog dozvoljenog
tehnološkog postupka obrade, čiji se kvalitativan i kvantitativni sastav uzima u
obzir u postupku priznavanja vode iz krša a kontrolira se periodičkim analizama.
Broj živih mikroorganizama u vodi iz krša nakon punjenja u ambalažu ne smije
biti veći od:
– 100 u 1 ml poraslih pri temperaturi od 20 – 22 °C u vremenu od 72 sata na
agar-agaru ili agar-želatini;
– 20 u 1 ml poraslih pri temperaturi od 37 °C u vremenu od 24 – 48 sati na
agar-agaru.
Broj živih mikroorganizama iz stavka 2. ovoga članka mora se određivati unutar
12 sati nakon punjenja vode u ambalažu, pod uvjetom da se voda održava na
temperaturi od 4 °C ± 1 °C tijekom 12 sati.

Članak 11.

Voda iz krša pri stavljanju na tržište ne smije sadržavati:
a) parazite i patogene mikroorganizme;
b) bakteriju Escherichia coli i druge koliformne bakterije te fekalne
streptokoke u bilo kojem ispitanom uzorku od 250 ml;
c) sporogene sulfitoreducirajuće anaerobne bakterije u bilo kojem ispitanom
uzorku od 50 ml;
d) bakteriju Pseudomonas aeruginosa u bilo kojem ispitanom uzorku od 250 ml.

***4. Uvjeti korištenja i stavljanja na tržište vode iz krša***

*Koncesija za korištenje vode iz krša iz izvora*

Članak 12.

Voda iz krša može se koristiti iz izvora i puniti u ambalažu samo ako je izdana
koncesija za korištenje vode iz izvora sukladno posebnom propisu od strane
nadležnog tijela, a nakon provedenog postupka priznavanja i utvrđivanja da voda
udovoljava odredbama ovoga Pravilnika.

*Specifični uvjeti korištenja vode iz izvora*

Članak 13.

Oprema za korištenje vode iz krša iz izvora mora biti takva da se izbjegne svaka
mogućnost onečišćenja i sačuvaju svojstva koja voda iz krša ima na izvoru, tako
da:
– izvor mora biti zaštićen od rizika onečišćenja;
– zahvat izvora, izvedba izvora, cijevi i spremnici moraju biti izrađeni od
materijala prikladnog za vodu sukladno posebnim propisima na način da
onemogućavaju bilo kakvu kemijsku, fizikalno-kemijsku ili mikrobiološku promjenu
vode iz krša;
– uvjeti korištenja vode, postrojenja za pranje i punjenje u ambalažu moraju
udovoljavati higijenskim uvjetima kao i spremnici koji moraju biti obrađeni i
izrađeni na način da se izbjegnu negativni učinci na mikrobiološka i kemijska
svojstva vode iz krša;
– je zabranjen transport vode iz krša u spremnicima koji nisu odobreni za
distribuciju krajnjem potrošaču.
Transport vode iz krša od izvora do punionice mora se odvijati isključivo
cjevovodima koji moraju biti izrađeni na način da je onemogućeno bilo kakvo
onečišćenje.

*Onečišćenje tijekom korištenja vode iz izvora*

Članak 14.

Ako se tijekom korištenja vode iz krša iz izvora utvrdi da je voda onečišćena,
subjekt u poslovanju s hranom koji koristi vodu iz izvora mora odmah obustaviti
sve aktivnosti, posebice postupak punjenja vode u ambalažu, sve dok se ne ukloni
uzrok onečišćenja i voda ne udovolji odredbama ovoga Pravilnika.

*Službena kontrola*
Članak 15.

Službena kontrola provodi se periodično kako bi se utvrdilo sljedeće:
– da li voda iz krša za koju je izdano rješenje o priznavanju udovoljava
odredbama članka 6., 10. i 11. ovoga Pravilnika;
– da li subjekt u poslovanju s hranom kojemu je izdano rješenje o priznavanju
vode iz krša primjenjuje odredbe članka 13. i 14. ovoga Pravilnika.

***5. Postupak priznavanja vode iz krša***
*Pokretanje postupka priznavanja vode iz krša*

Članak 16.

Postupak priznavanja vode iz krša pokreće se podnošenjem zahtjeva za pokretanje
postupka priznavanja vode iz krša (u daljnjem tekstu: zahtjev) Ministarstvu.
Zahtjev se podnosi na obrascu koji je tiskan u Dodatku 4. ovoga Pravilnika i
njegov je sastavni dio.
Povjerenstvo iz članka 3. stavka 2. ovoga Pravilnika provodi postupak
priznavanja i predlaže ministru donošenje rješenja o priznavanju vode iz krša.
Rješenje o priznavanju vode iz krša vrijedi pet godina od dana njegova
donošenja.

*Zahtjev*
Članak 17.

Uz zahtjev iz članka 16. ovoga Pravilnika prilažu se sljedeći dokumenti:
– izvješća o provedenim ispitivanjima na izvoru iz članka 23. i Dodatka 1. ovoga
Pravilnika;
– izjava o planiranoj provedbi jednog ili više postupaka obrade iz članka 8.
ovoga Pravilnika;
– analitičko izvješće nakon punjenja vode u ambalažu sukladno članku 10. i 11.
ovoga Pravilnika.
Izvješća o provedenim ispitivanjima iz stavka 1. ovoga članka ne smiju biti
starija od dvije godine.

*Donošenje rješenja i upis u evidenciju*
Članak 18.

Na temelju provedenog postupka priznavanja i prijedloga Povjerenstva, ministar
donosi rješenje o priznavanju vode iz krša (u daljnjem tekstu: rješenje o
priznavanju).
Danom pravomoćnosti rješenja o priznavanju, voda iz krša se upisuje u evidenciju
iz članka 21. ovoga Pravilnika.

*Produljenje valjanosti rješenja o priznavanju*
Članak 19.

Za produljenje valjanosti rješenja o priznavanju potrebno je Ministarstvu
podnijeti zahtjev najkasnije šest mjeseci prije isteka roka od pet godina od
dana njegovog donošenja.
Zahtjevu za produljenje valjanosti rješenja prilažu se sljedeći dokumenti:
– izvješća o provedenim ispitivanjima na izvoru sukladno članku 23. i Dodatku 1.
ovoga Pravilnika;
– analitičko izvješće nakon punjenja vode u ambalažu sukladno članku 10. i 11.
ovoga Pravilnika.
Izvješća o provedenim ispitivanjima iz stavka 2. ovoga članka ne smiju biti
starija od dvije godine.
Na prijedlog Povjerenstva Ministarstvo može u postupku produljenja valjanosti
rješenja o priznavanju zahtijevati i druga izvješća propisana ovim Pravilnikom u
postupku priznavanja vode iz krša.
U slučaju da se zahtjev za produljenje rješenja o priznavanju podnosi nakon
isteka roka iz stavka 1. ovoga članka u potpunosti se ponavlja postupak
priznavanja propisan ovim Pravilnikom.

*Ukidanje ili privremeno stavljanje rješenja o priznavanju izvan snage*
Članak 20.

U slučaju naknadno utvrđene nepravilnosti u postupku priznavanja Povjerenstvo
može predložiti ukidanje ili privremeno stavljanje izvan snage već izdanog
rješenja o priznavanju vode iz krša.
U slučaju privremenog stavljanja izvan snage već izdanog rješenja Povjerenstvo
određuje rok u kojem se moraju dostaviti tražene dopune odnosno rok u kojemu se
moraju ukloniti nedostaci.
Ukoliko se traženi nedostaci ne uklone u roku iz stavka 2. ovoga članka,
rješenje se ukida.
Ukinuta rješenja se objavljuju u »Narodnim novinama«.

*Evidencije priznatih voda iz krša*
Članak 21.

Ministarstvo vodi Evidenciju priznatih voda iz krša.
U Evidencije iz stavka 1. ovoga članka se upisuju sljedeći podaci:
– naziv i adresa proizvođača (ulica, kućni broj, poštanski broj, naziv mjesta,
država);
– naziv proizvoda;
– naziv izvora;
– naziv mjesta korištenja izvora;
– broj rješenja o priznavanju te datum donošenja istog;
– datum objave priznavanja vode u »Narodnim novinama« te broj istih.

*Objava popisa priznatih voda iz krša*
Članak 22.

Popis priznatih voda iz krša objavljuje se u »Narodnim novinama« uz navođenje
naziva proizvoda, naziva izvora, mjesta korištenja izvora te države proizvođača
vode.

*Ispitivanja izvora*
Članak 23.

Ispitivanja karakteristika izvora vode iz krša te svojstva vode u stanju na
izvoru provode se sukladno članku 6. stavku 3. ovoga Pravilnika.
Izvješća o provedenim ispitivanjima iz stavka 1. ovoga članka moraju sadržavati
rezultate ispitivanja sukladno zahtjevima i kriterijima iz Dodatka 1. ovoga
Pravilnika.
Fizikalna, kemijska i fizikalno-kemijska te mikrobiološka ispitivanja vode novih
izvora vode iz krša moraju obuhvatiti najmanje jednu hidrološku godinu i to:
– najmanje 4 uzorkovanja u različitim hidrološkim uvjetima za fizikalna,
kemijska i fizikalno-kemijska ispitivanja;
– najmanje 1 uzorak mjesečno za mikrobiološka ispitivanja.
U slučaju da je više izvora vezano u isti sustav, uzorak vode za analizu uzima
se iz svakog izvora i na sabirnom mjestu.

Članak 24.

Pravne osobe koje provode uzimanje uzorka te fizikalna, kemijska,
fizikalno-kemijska i mikrobiološka ispitivanja iz Dodatka 1. ovoga Pravilnika
moraju biti akreditirane sukladno normi ISO/IEC 17025 i ovlaštene od strane
ministra te iste izdaju i izvješća o provedenim ispitivanjima iz Dodatka 1.
ovoga Pravilnika

**2. STOLNA VODA

*1. Zahtjevi za stolnu vodu***
Članak 25.

Stolna voda mora udovoljavati sljedećim zahtjevima:
a) fizikalno-kemijskim i mikrobiološkim zahtjevima propisanim Pravilnikom o
zdravstvenoj ispravnosti vode za piće (»Narodne novine« br. 47/08);
b) zahtjevima za toksične tvari koje su propisane Dodatkom 2. ovoga Pravilnika i
Pravilnikom o zdravstvenoj ispravnosti vode za piće (»Narodne novine« br.
47/08);
c) uvjetima korištenja i stavljanja na tržište stolne vode propisanim člankom
29. do 31. ovoga Pravilnika.

*Sastojci stolne vode*
Članak 26.

Sastojci stolne vode u vrijeme punjenja vode u ambalažu i na tržištu moraju
udovoljavati odredbama Pravilnika o zdravstvenoj ispravnosti vode za piće
(»Narodne novine« br. 47/08).

***2. Tehnološki postupci obrade stolne vode***
*Dopušteni tehnološki postupci*
Članak 27.

U tehnološkom procesu proizvodnje stolne vode mogu se koristiti sljedeći
postupci obrade:
a) odvajanje njezinih nestabilnih elemenata, kao što su spojevi željeza,
mangana, arsena i sumpora, postupcima filtracije ili dekantiranja, uz mogućnost
prethodne oksigenacije ili obrade sa zrakom obogaćenim ozonom;
b) odvajanje nepoželjnih sastojaka drugih od onih navedenih u podstavku a) ovoga
stavka.
Osim tehnoloških postupaka obrade iz stavka 1. ovoga članka, u proizvodnji
stolnih voda dozvoljeni su i drugi postupci obrade u svrhu osiguranja kakvoće
stolne vode.
U proizvodnji stolnih voda dozvoljeno je dodavanje sljedećih tvari:
natrij-klorida (NaCl), kalcij-klorida (CaCl2), natrij-karbonata (Na2CO3),
kalcij-karbonata (CaCO3), natrij-hidrogenkarbonata (NaHCO3), magnezij-karbonata
(MgCO3), natrij-sulfata (Na2SO4), magnezij-sulfata (MgSO4), natrij-fluorida (NaF)
i ugljik dioksida (CO2).
Sve dodane tvari iz stavka 3. ovoga članka moraju udovoljavati odredbama
posebnog propisa o prehrambenim aditivima.
U slučaju da proizvođač primjenjuje tehnološki postupak obrade stolne vode koji
nije propisan ovim Pravilnikom, tada o primjeni takvog postupka mora
obavijestiti Ministarstvo.
U svrhu provedbe kontrole od strane nadležnog tijela proizvođač mora unaprijed
obavijestiti nadležno tijelo o primjeni tehnoloških postupaka iz stavka 1.
podstavka a) i b) ovoga članka.

*Postupak obrade vode zrakom obogaćenim ozonom*
Članak 28.

U slučaju primjene postupka obrade stolne vode sa zrakom obogaćenim ozonom
obrada ne smije dovesti do stvaranja ostataka koncentracija većih od najvećih
dopuštenih koncentracija propisanih u Tablici 7. Dodatka 3. ovoga Pravilnika ili
do stvaranja ostataka koji mogu biti opasni po zdravlje ljudi.

***4. Uvjeti korištenja i stavljanja na tržište stolne vode**
Koncesija za korištenje vode za proizvodnju stolne vode*
Članak 29.

Stolna voda može se koristiti i puniti u ambalažu samo ako udovoljava odredbama
ovoga Pravilnika te ako je izdana koncesija za korištenje vode sukladno posebnom
propisu od strane nadležnog tijela.

*Specifični uvjeti korištenja vode*
Članak 30.

Oprema za proizvodnju stolnih voda mora biti takva da se izbjegne svaka
mogućnost onečišćenja, tako da:
– cijevi i spremnici moraju biti izrađeni od materijala prikladnog za vodu
sukladno posebnim propisima na način da onemogućavaju bilo kakvu kemijsku,
fizikalno-kemijsku ili mikrobiološku promjenu stolne vode;
– uvjeti korištenja vode, postrojenja za pranje i punjenje u ambalažu moraju
udovoljavati higijenskim uvjetima kao i spremnici koji moraju biti obrađeni ili
izrađeni na način da se izbjegnu negativni učinci na mikrobiološka i kemijska
svojstva stolne vode;
– je zabranjen transport stolne vode u spremnicima koji nisu odobreni za
distribuciju krajnjem potrošaču.

*Evidencija stolnih voda*
Članak 31.

Ministarstvo vodi evidenciju stolnih voda koje se stavljaju na tržište Republike
Hrvatske.
Subjekt u poslovanju s hranom je obvezan prije stavljanja stolne vode na tržište
Ministarstvu dostaviti sljedeće podatke:
– naziv proizvoda, naziv i adresu proizvođača, a za uvozne proizvode naziv i
adresu uvoznika te ime države proizvođača vode,
– izvješća o fizikalno-kemijskim i mikrobiološkim ispitivanjima stolne vode
nakon punjenja u ambalažu provedenih sukladno Pravilniku o zdravstvenoj
ispravnosti vode za piće (»Narodne novine« br. 47/08),
– podatke o vrsti i količini dodanih tvari.
Podaci iz stavka 2. ovoga članka se upisuju u evidenciju stolnih voda iz stavka
1. ovoga članka.

**3. OZNAČAVANJE VODE IZ KRŠA I STOLNE VODE**
*Označavanje vode iz krša*
Članak 32.

Naziv pod kojim se voda iz krša stavlja na tržište je »voda iz krša« ili u
slučaju dodavanja ugljik dioksida »voda iz krša s CO2« ili »gazirana voda iz
krša«.
Zabranjeno je prilikom označavanja ili bilo kojoj vrsti reklamiranja, korištenje
riječi, naziva proizvoda, zaštitnih žigova, naziva marki proizvoda, slikovnih
prikaza ili drugih oznaka, bilo da su u obliku amblema ili ne, koji bi mogli
dovesti do zamjene s prirodnom mineralnom ili prirodnom izvorskom vodom, a
posebno riječi »kiselica«, »mineralna voda«, »mineral«, »izvorska voda«,
»izvor«, »vrelo«, »prirodna« ili bilo koje izvedenice tih riječi.

Članak 33.

Osim podataka propisanih Pravilnikom o označavanju, reklamiranju i prezentiranju
hrane (»Narodne novine« br. 41/08) iz članka 5. te podataka iz članka 32. ovoga
Pravilnika pri označavanju vode iz krša obavezno je i navođenje sljedećih
podataka:
a) analitički sastav karakterističnih kationa i aniona;
b) naziv mjesta korištenja izvora i naziv izvora.;
c) tehnološki postupak iz članka 8. ovoga Pravilnika, ukoliko je proveden.
Naziv proizvoda može sadržavati naziv lokaliteta, sela ili mjesta pod uvjetom da
se taj naziv odnosi na vodu iz krša koja se koristi iz izvora u navedenom mjestu
i pod uvjetom da ne stvara zabunu obzirom na mjesto korištenja vode iz izvora.
Stavak 2. ovoga članka primjenjuje se i na naziv proizvoda upotrijebljen za bilo
koju vrstu reklamiranja.
Zabranjeno je stavljati na tržište vodu iz krša iz jednog te istog izvora pod
više od jednim nazivom proizvoda.
Ukoliko je voda iz krša koja je stavljena na tržište označena nazivom proizvoda
koji se razlikuje od naziva izvora, lokaliteta ili mjesta u kojem se izvor
nalazi, tada naziv lokaliteta, mjesta ili naziv izvora mora biti naveden slovima
koja su najmanje jedan i pol puta viša i šira od najvećih slova upotrijebljenih
za taj naziv proizvoda.
Sukladno stavku 1. podstavku c) ovoga članka voda iz krša koja je bila
podvrgnuta obradi sa zrakom obogaćenim ozonom, mora biti označena navodom »voda
podvrgnuta odobrenom postupku obrade zrakom obogaćenim ozonom« koji se mora
nalaziti u neposrednoj blizini analitičkog sastava karakterističnih sastojaka.

*Označavanje stolne vode*
Članak 34.

Naziv pod kojim se stolna voda stavlja na tržište je »stolna voda« ili u slučaju
dodavanja ugljik dioksida »stolna voda s CO2« ili »gazirana stolna voda«.
Osim podataka propisanih Pravilnikom o označavanju, reklamiranju i prezentiranju
hrane (»Narodne novine« br. 41/08) iz članka 5. ovoga Pravilnika na etiketi
stolne vode mora biti naveden popis dodanih tvari iz članka 27. ovoga
Pravilnika.
Stolna voda koja sadrži dodanu tvar iz stavka 2. ovoga članka mora biti označena
navodom »sadrži…mg/l dodanog…« ili ako je u stolnu vodu dodano više različitih
tvari tada se ista označuje navodom »sadrži sljedeće dodane tvari (mg/l):…,…,…«.
Zabranjeno je na ambalaži, pri označavanju ili bilo kojoj vrsti reklamiranja,
stavljanje riječi, naziva proizvoda, zaštitnih žigova, naziva marki proizvoda,
slikovnih prikaza ili drugih oznaka, bilo da su u obliku amblema ili ne, koji bi
mogli dovesti do zamjene s prirodnom mineralnom ili prirodnom izvorskom ili
vodom iz krša, a posebno riječi »kiselica«, »mineralna voda«, »mineral«,
»izvorska voda«, »voda iz krša«, »izvor«, »vrelo«, »krška«, »krš«, »prirodna«
ili bilo koje izvedenice tih riječi.
Stolna voda koja je bila podvrgnuta obradi sa zrakom obogaćenim ozonom iz članka
28. ovoga Pravilnika, mora biti označena navodom »voda podvrgnuta odobrenom
postupku obrade zrakom obogaćenim ozonom« koji se mora nalaziti u neposrednoj
blizini analitičkog sastava karakterističnih sastojaka.

*Ambalaža za vodu iz krša i stolnu vodu*
Članak 35.

Voda iz krša i stolna voda stavljaju se na tržište samo kao zapakirani proizvod.
Bilo koja ambalaža koja se koristi za pakiranje vode iz krša i stolne vode mora
biti zatvorena na način da se izbjegne bilo kakva promjena kakvoće ili
onečišćenje vode.

III. UTVRĐIVANJE SUKLADNOSTI

Članak 36.

Za utvrđivanje sukladnosti vode iz krša i stolne vode sa zahtjevima propisanim
ovim Pravilnikom u svrhu službene kontrole te za praćenje kakvoće proizvoda mogu
se koristiti sve metode propisane posebnim propisom kao i međunarodno priznate i
validirane metode.

IV. PRIJELAZNE I ZAVRŠNE ODREDBE

Članak 37.

Danom stupanja na snagu ovoga Pravilnika prestaju važiti odredbe Pravilnika o
prirodnim mineralnim, prirodnim izvorskim i stolnim vodama (»Narodne novine« br.
2/05, 79/05, 107/05 i 143/06) koje se odnose na stolnu vodu.

Članak 38.

Proizvodi se mogu stavljati na tržište u ambalaži označenoj sukladno odredbama
Pravilnika iz članka 37. ovoga Pravilnika do iskorištenja zaliha te ambalaže, a
najkasnije do 31. ožujka 2009. godine.

Članak 39.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/08-01/1
Urbroj: 525-13-08-1
Zagreb, 12. svibnja 2008.

Ministar
**mr. sc. Božidar Pankretić**, v. r.

DODATAK 1.

ZAHTJEVI I KRITERIJI ZA VODU IZ KRŠA

**a) Zahtjevi za geološka i hidrogeološka ispitivanja:**Potrebno je utvrditi sljedeće pojedinosti:
1. točan položaj zahvata izvora s naznakom nadmorske visine na karti razmjera ne
većeg od 1:1000;
2. detaljno geološko izvješće o podrijetlu i prirodi terena (izvorišnog
područja);
3. stratigrafiju hidrogeološkog sloja (hidrogeološke značajke izvorišnog
područja);
4. opis izvođenja zahvata;
5. razgraničenje područja ili pojedinosti o drugim mjerama zaštite izvora od
onečišćenja;
6. izdašnost izvora.
**b) Zahtjevi za fizikalna, kemijska i fizikalno-kemijska ispitivanja:**Ova ispitivanja će utvrditi sljedeće:
1. temperaturu vode na izvoru i temperaturu okoline;
2. vezu između prirode terena te prirode i vrste mineralnih tvari u vodi;
3. suhe ostatke pri 180 oC i 260 oC;
4. električnu provodljivost ili otpor, uz naznaku temperature mjerenja;
5. pH vrijednost;
6. anione i katione;

*Tablica 1.* KARAKTERISTIČNI KATIONI

|  |  |
| --- | --- |
| Karakteristični kationi | Jedinica mjerenja |
| Kalcij | mg/l Ca2+ |
| Kalij | mg/l K+ |
| Magnezij | mg/l Mg2+ |
| Natrij | mg/l Na+ |

*Tablica 2.* KARAKTERISTIČNI ANIONI

|  |  |
| --- | --- |
| Karakteristični anioni | Jedinica mjerenja |
| Fluoridi | mg/l F- |
| Hidrogenkarbonat | mg/l HCO3- |
| Kloridi | mg/l Cl- |
| Silikati | mg/l SiO2 |
| Sulfati | mg/l SO42- |

7. nedisocirani sastojci;

*Tablica 3.* NEDISOCIRANI SASTOJCI

|  |  |
| --- | --- |
| Nedisocirani sastojci | Jedinica mjerenja |
| Ukupni organski ugljik (C) | mg/l |
| Slobodan ugljik dioksid (CO2) | mg/l |
| Spojevi silicija, preračunati na silicijevu kiselinu (H2SiO3) | mg/l |
| Spojevi bora, preračunati na bornu kiselinu (H2BO3) | mg/l |

8. elementi u tragovima;

*Tablica 4*. ELEMENTI U TRAGOVIMA

|  |  |
| --- | --- |
| Elementi u tragovima | Jedinica mjerenja |
| Berilij | mg/l Be |
| Borat | mg/lBO32- |
| Bromat | mg/l BrO3- |
| Bromid | mg/l Br- |
| Jodid | mg/l J- |
| Kobalt | mg/l Co |
| Kositar | mg/l Sn |
| Litij | mg/l Li+ |
| Molibden | mg/l Mo |
| Stroncij | mg/l Sr |
| Sulfid | mg/l S2- |
| Talij | mg/l Tl |

9. radioaktivna svojstva na izvoru;

*Tablica 5.* ODREĐIVANJE RADIOAKTIVNOSTI

|  |  |  |
| --- | --- | --- |
| Parametar | Jedinica mjerenja | MDK |
| Tricij | Bq/l | 100 |
| Ukupna primljena doza | mSv/godin | 0,10 |

*Napomena:* Radioaktivnost se određuje samo za nove izvore kod prvog priznavanja
10. prema potrebi odnos razine prirodnih izotopa vode: kisik (16O – 18O) i vodik
(protij, deuterij, tricij);
11. toksični sastojci prisutni u vodi (Dodatak 2.), uzimajući u obzir najveće
dopuštene koncentracije za svaku od njih.
*Napomena:* toksični sastojci iz točke 11. mogu biti prisutni u vodi tijekom
ispitivanja izvora odnosno prije tehnološke obrade iz članka 8. ovoga
Pravilnika.
**c) Kriteriji za mikrobiološka ispitivanja na izvoru:**Ova ispitivanja moraju sadržavati:
1. prikaz odsutnosti parazita i patogenih mikroorganizama;
2. kvantitativno određivanje preživjelih mikroorganizama koji ukazuju na fekalno
onečišćenje:
a) odsutnost bakterije Escherichia coli i drugih koliformnih bakterija u 250 ml
pri 37 °C i 44,5 ºC;
b) odsutnost fekalnih streptokoka u 250 ml;
c) odsutnost sporogenih sulfitoreducirajućih anaerobnih bakterija u 50 ml;
d) odsutnost bakterije Pseudomonas aeruginosa u 250 ml.
3. određivanje broja preživjelih mikroorganizama u 1 ml vode:
a) pri temperaturi od 20 – 22 °C u vremenu od 72 sata na agar-agaru ili
agar-želatina;
b) pri temperaturi od 37 °C u vremenu od 24 sata na agar-agaru.

**DODATAK 2.**

*Tablica 6.* NAJVEĆE DOPUŠTENE KONCENTRACIJE SASTOJAKA KOJI MOGU BITI PRIRODNO
PRISUTNI U VODI IZ KRŠA I STOLNOJ VODI

|  |  |  |  |
| --- | --- | --- | --- |
| Sastojci | Jedinica mjerenja | Najveća dopuštena koncentracija | Napomena |
| Aluminij | mg/l Al | 0,2 |  |
| Amonij | mg/l NH4+ | 0,5 |  |
| Antimon | mg/l Sb | 0,005 |  |
| Arsen | mg/l As | 0,01 (ukupno) |  |
| Bakar | mg/l Cu | 2,0 |  |
| Barij | mg/l Ba | 0,7 |  |
| Bor | mg/l B | \*\* |  |
| Cijanidi | mg/l CN- | 0,05 |  |
| Cink | mg/l Zn | 3,0 |  |
| Fluoridi | mg/l F- | 1,5 |  |
| Kadmij | mg/l Cd | 0,005 |  |
| Krom | mg/l Cr | 0,05 |  |
| Mangan | mg/l Mn | 0,05 |  |
| Nikal | mg/l Ni | 0,02 |  |
| Nitrati | mg/l NO3- | 50,0 |  |
| Nitriti | mg/l NO2- | 0,5 | Napomena 1. |
| Olovo | mg/l Pb | 0,01 |  |
| Selen | mg/l Se | 0,01 |  |
| Srebro | mg/l Ag | 0,01 |  |
| Vanadij | mg/l V | 0,005 |  |
| Željezo | mg/l Fe | 0,2 |  |
| Živa | mg/l Hg | 0,001 |  |
| Deterg. anionski | mg/l | 0,2 |  |
| Fenoli | mg/l | 0,001 |  |
| Fosfati | mg/l P | 0,3 |  |
| Mineralna ulja | mg/l | 0,01 |  |
| Pesticidi | mg/l | 0,0001 | Napomena 2. i 3. |
| Pesticidi – ukupno | mg/l | 0,0005 | Napomena 2. i 4. |
| Policiklički aromatski ugljikovodici | mg/l | 0,0001 | Zbroj koncentracija izabranih spojeva, Napomena 5. |
| Tetrakloreten i trikloreten | mg/l | 0,01 | Zbroj koncentracija navedenih parametara |
| Trihalometani – ukupno | mg/l | 0,1 | Zbroj koncentracija izabranih spojeva, Napomena 6. |

\*\* Najveća dopuštena količina za bor propisat će se nakon propisivanja na nivou
EU.

*Napomena 1.* – MDK vrijednost iznosi za (nitrat)/50 + (nitrit)/3 < 1, gdje uglate
zagrade označavaju koncentraciju u mg/L za nitrat (NO3-) i nitrit (NO2-). Za
nitrite granična vrijednost iznosi 0,10 mg/l u vodi na izlasku iz uređaja za
preradu vode za piće.
*Napomena 2.* – Pojam »Pesticidi« označava: organske insekticide, organske herbicide, organske fungicide, organske nematocide, organske akaricide, organske
algicide, organske rodenticide, organski pripravci, koji sprječavaju nastajanje
sluzi (silmicidi), srodne proizvode (između ostalog i regulatore rasta), te
njihove relevantne metabolite, razgradne i reakcijske produkte.
*Napomena 3.* – Granična vrijednost parametra vrijedi za svaki pojedini pesticid.
Za aldrin, dieldrin, heptaklor i heptaklor epoksid granična vrijednost iznosi
0,03 μg/l.
*Napomena 4.* – »Pesticidi – ukupno« znači zbroj pojedinih pesticida kvalitativno
i kvantitativno određenih u postupku praćenja.
*Napomena 5.* – Specificirani spojevi su: benzo(b)fluoranten, benzo(k)fluoranten,
benzo(ghi)perilen, indeno(1,2,3-cd)piren.
*Napomena 6.* – Specificirani spojevi su: kloroform, bromoform, dibromoklormetan,
bromodiklormetan.

**DODATAK 3.**

*Tablica 7.* NAJVEĆE DOPUŠTENE KONCENTRACIJE OSTATAKA NAKON OBRADE VODE IZ KRŠA I
STOLNE VODE ZRAKOM OBOGAĆENIM OZONOM

|  |  |
| --- | --- |
| Ostatak nakon obrade | Najveća dopuštena  koncentracija, (μg/l) |
| Otopljeni ozon | 50 |
| Bromati | 3 |
| Bromoformi | 1 |

DODATAK 4.

ZAHTJEV ZA POKRETANJE POSTUPKA PRIZNAVANJA VODE IZ KRŠA
 **ZAHTJEV ZA POKRETANJE POSTUPKA PRIZNAVANJA VODE IZ KRŠA**

Popunjava podnositelj zahtjeva
**1. PODACI O PODNOSITELJU ZAHTJEVA**

|  |  |
| --- | --- |
| PROIZVOĐAČ  (naziv tvrtke) |  |
| ADRESA PROIZVOĐAČA  (ulica, kućni broj, poštanski broj, naziv mjesta, država) |  |
| NAZIV PROIZVODA |  |
| NAZIV IZVORA |  |
| MJESTO KORIŠTENJA IZVORA |  |

**2. PRILOŽENI DOKUMENTI (Članak 17. ovoga Pravilnika)**

|  |  |
| --- | --- |
| staviti križić  ⌧ | Dokumentacija |
| 0  0  0 | Izvješća o provedenim ispitivanjima na izvoru  (Članak 23. i Dodatak 1.)  Izjava o planiranoj provedbi jednog ili više postupaka obrade (Članak 8.)  Analitičko izvješće nakon punjenja vode u ambalažu sukladno članku 10. i 11. ovoga Pravilnika |

\_\_\_\_\_\_\_\_\_\_\_\_\_\_\_             \_\_\_\_\_\_\_\_\_\_\_\_\_\_\_\_\_\_\_\_\_
Mjesto i datum                     Potpis podnositelja zahtjeva

Pravilnik, NN 56/2008-1938
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)